钦定古今图书集成/明伦汇编/官常典/第544卷 > 《司马将军歌》前人
## 钦定古今图书集成/明伦汇编/官常典/第544卷 > 《司马将军歌》前人

“狂风吹古月，窃弄章华台。”北落明星动光彩，南征猛
将如云雷。手中电曳倚天剑，直斩长鲸海水开。见我
楼船壮心目，颇似龙骧下三蜀。扬兵习战张虎旗，江
中白浪如银屋。身居玉帐临河魁，紫髯若戟冠崔嵬。
细柳开营揖天子，始知灞上为婴孩。羌笛横吹《阿亸》
回，向月楼中吹《落梅》。将军自起舞长剑，壮士呼声动
九垓。功成献凯见明主，丹青画像麒麟台。